ইএম বাইপাস সংলগ্ন ১০১ নম্বর ওয়ার্ডের পাটুলি মোড়ে প্রখ্যাত ফুটবলার কৃশানু দে’র মূর্তি বসছে। সব ঠিক থাকলে পয়লা বৈশাখ ব্রোঞ্জের তৈরি মূর্তিটির উন্মোচন হবে। যার দৈর্ঘ আট ফুট।  স্থানীয় তৃণমূল কাউন্সিলর বাপ্পাদিত্য দাশগুপ্তের উদ্যোগে ভারতবিখ্যাত ওই ফুটবলারের মূর্তিটি বসানো হচ্ছে।
নাকতলার উদয়ন সঙ্ঘ ক্লাব সূত্রের খবর, বছর চারেক আগে কৃশানুর মূর্তিটি তৈরি করেছিলেন শিল্পী ভবতোষ সুতার। শিক্ষামন্ত্রী পার্থ চট্টোপাধ্যায়ের ব্যক্তিগত উদ্যোগে ওই মূর্তিটি তৈরি হয়। প্রথমে ঠিক ছিল ক্লাবেই বসানো হবে মূর্তিটি। প্রসঙ্গত, কৃশানুর বাড়ি এবং তাঁর বড় হয়ে ওঠা নাকতলাতেই। ক্লাবের আধিকারিকদের একাংশ জানিয়েছেন, ক্লাবে মূর্তি বসানোর জন্য সঠিক জায়গা পাওয়া যাচ্ছিল না। তাছাড়া নাকতলায় বসালে কতজন মানুষই বা দেখতে পাবেন, সেই ভাবনাও ছিল!
পরবর্তী সময় বাপ্পাদিত্যই শিক্ষামন্ত্রীকে প্রস্তাব দেন, এখন ময়দানে আর তেমনভাবে খেলা হয় না। বড় বড় ম্যাচগুলি হয় সল্টলেক বা বারাসত স্টেডিয়ামে। তাই বাইপাসে কোনও জায়গায় যদি কৃশানুর মূর্তি বসানো যায়, তাহলে অনেকে দেখতে পাবেন। তাতে সম্মতি দেন পার্থ। 
পাটুলি মোড়কে বাছা হল কেন? বাপ্পাদিত্যের কথায়, ‘‘বাইপাসের এমন একটি সংযোগস্থলে বসানো হচ্ছে যাতে গড়িয়ার দিক থেকে স্টেডিয়ামগামী মানুষ দেখতে পাবেন। আবার বারুইপুরের দিক থেকে আসা মানুষও দেখতে পাবেন।’’ কলকাতা পুরসভার মেয়র পারিষদ (উদ্যান) দেবাশিস কুমার বলছেন, ‘‘কৃশানু ভারতবর্ষের গর্ব। বাইপাসের মতো জায়গায় মূর্তি বসিয়ে তাঁকে সম্মান জানাতে পারছি।’’ 
মূর্তিটির ওজন আধ টন। আট ফুট একটি বেদির উপর মূর্তিটি বসানো হবে। বাপ্পাদিত্য জানিয়েছেন, মূর্তি উন্মোচনে কৃশানুর সমসাময়িক সকল ফুটবলারকে আমন্ত্রণ জানানো হবে। একইসঙ্গে আমন্ত্রিত হবেন বর্তমান প্রজন্মের ফুটবলাররাও।